CELEX: 62010TN0501
Language: el
Date: 2010-10-22 00:00:00
Title: Υπόθεση T-501/10: Προσφυγή της 22ας Οκτωβρίου 2010 — TI Media Broadcasting και TI Media κατά Επιτροπής

18.12.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 346/53
            
         Προσφυγή της 22ας Οκτωβρίου 2010 — TI Media Broadcasting και TI Media κατά Επιτροπής
   (Υπόθεση T-501/10)
   ()
   2010/C 346/104
   Γλώσσα διαδικασίας: η ιταλική
   
      Διάδικοι
   
   
      Προσφεύγουσες: Telecom Italia Media Broadcasting Srl (TI Media Broadcasting) (Ρώμη, Ιταλία) και Telecom Italia Media SpA (TI Media) (Ρώμη, Ιταλία) (εκπρόσωποι: οι δικηγόροι B. Caravita di Toritto, L. Sabelli, F. Pace και A. d’Urbano)
   
      Καθής: Ευρωπαϊκή Επιτροπή
   
      Αιτήματα των προσφευγουσών
   
   Οι προσφεύγουσες ζητούν από το Γενικό Δικαστήριο:
   
               —
            
            
               να αναγνωρίσει ότι η προσβαλλόμενη απόφαση είναι ανίσχυρη και να την ακυρώσει κατά το μέρος κατά το οποίο επέτρεψε στην SKY να μετάσχει στον διαγωνισμό για το ψηφιακό μέρισμα (digital dividend),
            
         
               —
            
            
               επικουρικά σε σχέση με το αίτημα που υποβάλλεται υπό το σημείο 1: να υποχρεώσει την Επιτροπή να: (i) προσδιορίσει την παρτίδα για την οποία μπορεί να επιτραπεί στην SKY να μετάσχει στον διαγωνισμό, (ii) να επεκτείνει την πενταετή απαγόρευση χρήσης των συχνοτήτων για συνδρομητικές υπηρεσίες, ώστε να περιληφθούν και όσες αποκτήθηκαν κατόπιν συμφωνιών με υπάρχοντες φορείς ή νεοεισερχόμενους στην αγορά φορείς,
            
         
               —
            
            
               να καταδικάσει την καθής στα δικαστικά έξοδα.
            
         
      Λόγοι ακυρώσεως και κύρια επιχειρήματα
   
   Οι προσφεύγουσες εν προκειμένω εταιρίες ζητούν την ακύρωση της απόφασης της Επιτροπής C(2010) 4976, της 20ής Ιουλίου 2010 (στο εξής: προσβαλλόμενη απόφαση), με την οποία τροποποιήθηκε η ρήτρα 9.1 των δεσμεύσεων που προσαρτώνται στην απόφαση της 2ας Απριλίου 2003 (υπόθεση COMP/M.2876), με την οποία η Επιτροπή κήρυξε συμβατή με την κοινή αγορά και με τη Συμφωνία ΕΟΧ την πράξη συγκέντρωσης που οδήγησε στη σύσταση της SKY Italia (στο εξής: SKY).
   Επισημαίνεται συναφώς ότι η εν λόγω ρήτρα πρόβλεπε την υποχρέωση της SKY να εγκαταλείψει ορισμένες αναλογικές και ψηφιακές συχνότητες και να μην αναπτύξει καμία δραστηριότητα ψηφιακής επίγειας τηλεόρασης, ούτε ως φορέας εκμετάλλευσης δικτύου ούτε ως προμηθευτής προγραμμάτων, μέχρι τις 31 Δεκεμβρίου 2011. Με την προσβαλλόμενη απόφαση η Επιτροπή δέχτηκε το αίτημα της SKY και της επέτρεψε να μετάσχει στον διαγωνισμό για την εκχώρηση του ψηφιακού μερίσματος, υποβάλλοντας προσφορά για την κατακύρωση ενός μόνο πολλαπλού διαύλου (multiplex), ο οποίος επρόκειτο να εκπέμπει προγράμματα χωρίς κρυπτογραφική κλείδα για μια πενταετία από την έκδοση της ίδιας απόφασης.
   Προς στήριξη των αιτημάτων τους, οι προσφεύγουσες προβάλλουν τους εξής λόγους ακύρωσης: παράβαση των άρθρων 2, 6 και 8, παράγραφος 2, του κανονισμού (ΕΚ) 139/2004 του Συμβουλίου, της 20ής Ιανουαρίου 2004, για τον έλεγχο των συγκεντρώσεων μεταξύ επιχειρήσεων (1), του σημείου 74 της ανακοίνωσης της Επιτροπής σχετικά με τα διορθωτικά μέτρα που είναι αποδεκτά βάσει του κανονισμού (ΕΚ) αριθ. 139/2004 του Συμβουλίου και του κανονισμού (ΕΚ) αριθ. 802/2004 της Επιτροπής (2), της ρήτρας 14.1 που περιέχεται στις δεσμεύσεις που προσαρτώνται στην απόφαση της 2ας Απριλίου 2003 (υπόθεση COMP/M.2876) και του άρθρου 102 ΣΛΕΕ.
   Κατά τις προσφεύγουσες, η προσβαλλόμενη απόφαση είναι πλημμελής, διότι ενέχει κατάχρηση εξουσίας και είναι αναιτιολόγητη κατά το μέρος κατά το οποίο αφενός δέχεται ένα αίτημα με περιεχόμενο που υπερβαίνει κατά πολύ το αντικειμενικό πεδίο εφαρμογής της ρήτρας 9.1 που έχει προσαρτηθεί στην απόφαση του 2003 (υπόθεση COMP/M.2876) και αφετέρου επιτρέπει στη SKY να μετάσχει στον δημόσιο διαγωνισμό για την εκχώρηση του ψηφιακού μερίσματος.
   Οι προσφεύγουσες ισχυρίζονται επιπλέον ότι η καθής, κατά παράβαση ουσιωδών διαδικαστικών τύπων και κατόπιν παραμόρφωσης του περιεχομένου των πραγματικών περιστατικών, κατέληξε στο εσφαλμένο συμπέρασμα ότι συνέτρεχαν εξαιρετικές περιστάσεις που δικαιολογούσαν την τροποποίηση των υποχρεώσεων που είχαν επιβληθεί αρχικά στη SKY. Ειδικότερα, η Επιτροπή, με την επιχειρηματολογία της σχετικά με τις δυσλειτουργίες που χαρακτήριζαν το ανταγωνιστικό πλαίσιο αναφοράς, εξομοίωσε την TI Media με τους εδραιωμένους στην αγορά φορείς, την RAI και τη Mediaset, ενώ η εν λόγω εταιρία ποτέ δεν είχε χαρακτηριστεί ως εταιρία κατέχουσα δεσπόζουσα θέση. Η Επιτροπή, για να επιβεβαιώσει την ορθότητα της παρεμπίπτουσας παρατήρησής της σχετικά με την «strong position» της TI Media στην αγορά, στηρίχθηκε σε εσφαλμένη ερμηνεία της απόφασης 544/07/CONS, καθόσον παρέλειψε τελείως να λάβει υπόψη τα αποτελέσματα της έρευνας της αγοράς.
   Τέλος, οι προσφεύγουσες υποστηρίζουν ότι η προσβαλλόμενη απόφαση είναι παράνομη, διότι δεν έχει διεξαχθεί καμία έρευνα και δεν έχει παρατεθεί καμία αιτιολογία ως προς το μέρος το οποίο, όσον αφορά τον προσδιορισμό των κριτηρίων για τη διεξαγωγή του διαγωνισμού, στηρίζεται σε πεπλανημένη και εσφαλμένη ερμηνεία του περιεχομένου των αποφάσεων 181/09/CONS και 427/09/CONS. Οι τελευταίες αυτές αποφάσεις δηλαδή, αντίθετα από ό,τι ισχυρίζεται η Επιτροπή, προσδιόρισαν τα κριτήρια για τον διαγωνισμό σε σχέση με τις παρτίδες συχνοτήτων (A, B και, προαιρετικά, C), χωρίς να κάνουν διάκριση μεταξύ των εθνικών φορέων κατατάσσοντάς τους σε διάφορες κατηγορίες, κυρίως δε χωρίς να χαρακτηρίζουν την TI Media καθετοποιημένο φορέα εκμετάλλευσης.
   
      (1)  ΕΕ L 24, σ. 1.
   
      (2)  ΕΕ C 267, της 22.10.2008, σ. 1.